Jong man vas oor renosterhoring - Maroela Media
'n 21-jarige man sal Maandag in die Tonga-landdroshof verskyn vir die besit van 'n renosterhoring.
Brig. Leonard Hlathi, woordvoerder van die polisie in Mpumalanga, het gesê hulle het Vrydag 'n wenk ontvang van 'n man wat in die Tonga-omgewing woon en glo 'n renosterhoring by hom het. "Ons is na die man se huis en het dit deursoek, maar niks gevind nie."
Volgens Hlathi het polisiebeamptes gesien hoe 'n ongeïdentifiseerde man uit die huis hardloop met 'n sak in sy hand. "Die beamptes het die man agternagesit en die sak deursoek. Die horing van 'n swartrenoster is in die sak gevind."